Politiaksjon mot omfattende narkosalg i Oslo

Oslo-politiet har slått til mot minst 20 adresser.

Jeanette Sjøberg & Henrik Arneberg

30. sep. 2014 13:23 Sist oppdatert 30. september 2014

Oslo politidistrikt skriver i en pressemelding at de tirsdag morgen startet en målrettet innsats mot en rekke personer og adresser i Oslo.

Den pågående aksjonen er et ledd i etterforskningen av det politiet mener er omfattende narkotikaomsetning.

Aftenposten Osloby får opplyst at politiet har slått til mot minst 20 adresser i Oslo.

Dagbladet får bekreftet at over ti personer er pågrepet, og at væpnet politi har slått til mot to dagligvarebutikker. Aksjonen er resultatet av en lengre etterforskning.

Tips eller bilder? Kontakt oss her!

Oslo politidistrikt har siden tirsdag morgen startet en målrettet innsats mot en rekke personer og adresser i Oslo.

Aksjon mot cannabis

«Dagens innsats kommer som følge av etterforskningen mot det vi mener er organisert narkotikaomsetning som har skapt utrygghet i boligområder i sentrale deler av Oslo», sier stasjonssjef Kåre Stølen ved Grønland politistasjon i pressemeldingen.

Til Osloby utdyper han:

— Det er snakk om en enkeltstående aksjon. Det er kun snakk om cannabis. Utover det har jeg ingen kommentarer før pressekonferransen, sier Stølen.

Ifølge Roar Hansen i Oslo-politiets kommunikasjonsavdeling pågår aksjonen fortsatt. Han kan foreløpig ikke si noe konkret om hva slags narkotiske stoffer det er snakk om eller hvor stort omfanget er.

— Det jeg foreløpig kan si er at vi holder på med en stor aksjon som fortsatt foregår, og at politiet har slått til på flere konkrete adresser i Oslo, sier han.

Politiet har innkalt til pressekonferanse om aksjonen klokken 15.00.